bluuebunny/crossref_metadata_2025 huggingface dataset:
Noen perspektiver på begrepet arbeidskraftreserve
Authors: Sannes Liv , Reegård Stein
Published: October 2023

Stor arbeidsløshet og mangel på yrkesdeltakelse (andel i jobb) utover det målt arbeidsløshet viser, er vår tids største økonomiske problem. Det er tragisk for de berørte, og hindrer samtidig løsning av viktige samfunnsoppgaver. I denne artikkelen viser vi at Norge er blant de landene som klarer jobben best, blant annet takket være koordinert lønnsdannelse og samarbeid om økonomisk politikk. Likevel er graden av inkludering i arbeidsmarkedet for dårlig, og den er nedadgående. Dette kan være framtidas trygdebølge. Men vi må telle riktig og telle de riktige for å få et tallgrunnlag som gir grunlag for å lykkes bedre.
Vi står særlig overfor en kompetanse- og ungdoms- og innvandrerutfordring, der det kan være verdt å ha særlig oppmerksomhet på to grupper:
• Unge
• Innvandrere med svak kompetanse
Unge som sliter med å få fotfeste i arbeidslivet finner vi flest av i NAVs statistikk over personer med nedsatt arbeidsevne (42 000 under 30 år). Om lag ¾ i denne gruppen oppgir at de ikke har fullført videregående opplæring.
Innvandring har stått for circa 70 prosent av befolkningsøkningen de siste fire årene. Mange i denne gruppen har lav utdanning og svake basisferdigheter, jf. bl.a. OECDs PIAAC-undersøkelse. I et arbeidsliv som det norske, der det er høye krav til kompetanse og omstillingsevne, kan gode basisferdigheter i mange tilfeller være avgjørende for å kunne takle et arbeidsliv i rask endring.
Valgkomiteer – fra sesongarbeid til helårsverv?
Authors: Ibsen Mai-Lill
Published: October 2023

Denne artikkelen tar utgangspunkt i mine år med erfaringer med styrearbeid og hvordan valgkomiteer arbeider. Et viktig overordnet råd for godt komitearbeid er å jobbe gjennom hele året, ikke bare like før valgtidspunktet. Det er sentralt at medlemmene i valgkomiteen har godt innsyn i selskapet og den bransjen man opererer i, og valgkomiteens nettverk er viktig for å finne de riktige kandidatene. Det er avgjørende at valgkomiteen er godt kjent med styrets arbeid. For å kunne få godt innsyn i dette bør komiteen ha dialog (både) med alle styrets medlemmer og administrasjonen i selskapet, og de bør også ha en åpen og balansert dialog med selskapets aksjonærer. Jevnlige evalueringer av styret, som bør skje både internt og av eksterne ressurser, er et godt verktøy for å danne seg et riktig bilde av hvilke oppgaver styret har, hvordan de løser dem, og hvilke kompetanser som eventuelt mangler. Informasjonen som fremkommer i evalueringene, er også viktig for at komiteen overfor potensielle kandidater skal kunne presentere et faktabasert og realistisk bilde av hvor stort omfanget av styrearbeidet må forventes å være, og hva som ellers forventes av nye styremedlemmer. Valgkomiteen bør også ha en oppfatning av hva som er relevant og riktig nivå på styrehonorar.
Folkefinansiering i plattformøkonomien
Authors: Krokan Arne
Published: October 2023

Plattformer er infrastruktur for sosial samhandling, kommunikasjon og handel. De senker transaksjonskostnader og utnytter nettverkseffekter på måter som gjør at en må stille spørsmål ved om en i det hele tatt vil trenge industrisamfunnets hierarkiske organisasjoner i fremtiden.
Plattformene skaper to- og flersidige markeder der transaksjoner enkelt kan gjennomføres mellom enkeltpersoner som i utgangspunktet er ukjente for hverandre. Slike transaksjoner har tidligere blitt utført av tiltrodde tredjepersoner eller organisasjoner som for eksempel banker når det gjelder finansiering.
Digitale tjenester skaper helt nye muligheter for finansiering, der plattformene erstatter banker og andre finansinstitusjoner. Plattformene bygger på åpenhet om transaksjoner, produkt/tjeneste- og leveransekvalitet. På denne måten kan erfaringer andre mennesker gjør komme til nytte for dem som vil gjennomføre lignende transaksjoner senere. Det er disse mekanismene Uber og Airbnb utnytter, som gjør det mulig å tilby transport uten å eie kjøretøy og overnatting uten å eie eller disponere eiendom.
Folkefinansiering utnytter disse egenskapene og skaper nye muligheter for ulike typer prosjekter, alt fra ren formidling av penger mellom enkeltpersoner eller donasjoner til verdige trengende til oppstartskapital for nye virksomheter eller ren finansiering i form av aksjekjøp.
Folkefinansiering er delingsøkonomiens banksystem der tillit forvaltes gjennom ny teknologi, -teknologi som kan gjøre mange av de tradisjonelle finansinstitusjonene overflødige.
Private investorer i Norge
Authors: Fossen Steinar , Myhrvold Trond , Reitan Bjørnar
Published: October 2023

Denne artikkelen gjengir hovedresultatene fra den første omfattende norske undersøkelsen av private investorer, dvs. privatpersoner som velger å investere i eller låne penger til ikke-børsnoterte bedrifter de ikke har formelle eller familierelaterte relasjoner til. Private investorer investerer årlig 3 milliarder kroner i ikke-børsnoterte selskaper. Investorer er spesielt interessante kapitaltilbydere fordi de har klare preferanser i retning av investeringer i nyetableringer og unge bedrifter i geografisk nærhet. Det profesjonelle segmentet av investorene tilbyr i tillegg kompetent kapital (dvs. nettverk og kompetanse) i tillegg til kapital. Norske investorer er imidlertid totalt sett mindre aktivt involvert i bedriftene enn utenlandske investorer. Potensialet for investeringer i ikke-børsnoterte selskaper er mye større enn den faktiske investeringsaktiviteten. Det er derfor grunnlag for å vurdere mekanismer for å effektivisere markedet.
Leasing: ny IFRS regnskapsstandard
Authors: Vigdel Lars Ragnar
Published: October 2023

Som omtalt i Magma 1/2016 har International Accounting Standards Board (IASB) utgitt en ny standard for regnskapsføring av leieavtaler som må tas i bruk senest fra 2019. Den nye standarden innebærer at leietakere vil måtte balanseføre eiendeler og gjeld for de fleste leieavtaler. Leiekostnader knyttet til operasjonelle leieavtaler, som i dag presenteres som ordinære driftskostnader, vil bli presentert som avskrivninger og renter, tilsvarende som for finansielle leieavtaler i dag. Dette vil påvirke flere sentrale nøkkeltall (KPI-er) som for eksempel gjeldsgrad, avkastning på sysselsatt kapital (ROCE), fortjeneste før rentekostnader, skatt og avskrivninger (EBITDA) samt ulike nøkkel­tall knyttet til kontantstrøm fra drift. Som følge av at det kommer nye eiendeler og gjeldsposter inn i balansen, vil gjeldsgrad og sysselsatt kapital øke. Normalt vil da ROCE gå ned (avhengig av hvilken resultatstørrelse som inngår i nøkkeltallet, og lengden på leieavtalene). Konsekvensen av at leiekostnader skal presenteres som avskrivninger og renter, er at det mye brukte nøkkeltallet EBITDA vil øke betydelig. Tilsvarende vil man få en positiv effekt på kontantstrøm fra drift, mens kontantstrøm brukt til finansieringsaktiviteter øker med periodens nedbetaling av leasinggjeld.
Fleksibel organisering i mediebedrifter
Authors: Nesheim Torstein , Rathke Catharina , Nygaard Lene Smith
Published: October 2023

Norske mediebedrifter er inne i en omstilling som er unik i historisk sammenheng. Digitalisering, nye plattformer, endring i medievaner og -konsum og endring i annonsemarkedet stiller tradisjonelle bedrifter (aviser, TV, ukepresse) overfor en rekke utfordringer. For å svare på og helst komme i forkant av disse endringene tas det i bruk en rekke virkemidler, inkludert nye forretnings- og betalingsmodeller, nye modeller for samarbeid, fusjoner samt nedbemanning. Fra et organisasjonsfaglig ståsted peker ett trekk ved disse endringene seg ut: justering og tilpasning av organisasjonen i bedriften for å sikre økt fleksibilitet. To virkemidler er her viktige: a)endringer i organisasjonens formelle struktur (prinsipp for gruppering av avdelinger, avdelingens størrelse), og b)omfang av ekstern arbeidskraft i form av frilansere og innholdsbyråer. Vi analyserer her hvordan to bedrifter benytter disse virkemidlene for å gjøre organisasjonene bedre i stand til å håndtere de aktuelle utfordringene.
Teknologi som verdidriver
Authors: Østmoe Lars Ola G. , Rieker Ada Christiane , Glømmen Erlend A.J.
Published: October 2023

Teknologi kan fungere som en viktig bidragsyter til verdiskaping, både i form av økte inntekter og reduserte kostnader. Denne artikkelen belyser hvordan en kan ta vare på de muligheter for verdiskaping som teknologi gir i investeringsprosjekter. Et viktig element er hvordan avsløring av informasjon i tidlig fase kan bidra til optimalisering. Vi beskriver et rammeverk for beslutningsanalyse, viser hvordan usikkerhet kan estimeres og håndteres, og hvordan realopsjoner kan øke lønnsomheten. Ved å bruke et eksempel fra landbrukssektoren, sammen med det teoretiske rammeverket, håper vi denne artikkelen kan gi innsikt i hvordan analyseteknikker kan bidra til at teknologi utnyttes mest mulig optimalt i investeringssammenheng uavhengig av bransje.
Hvordan lykkes med reklame på Facebook?
Authors: Selnes Fred , Staude Cecilie
Published: October 2023

I denne artikkelen redegjør vi for hvordan bedrifter bør jobbe for å lykkes med reklame på Facebook. En undersøkelse blant brukere av Facebook viser at de fleste er negative til reklame på Facebook og er bekymret for at Facebook skal misbruke personlig informasjon. Likevel finnes det en relativt stor gruppe med brukere av Facebook som opplever reklamen her som mer relevant og nyttig enn reklame i andre kanaler. De som opplever reklamen som nyttig, er også mindre bekymret for at Facebook misbruker personlig informasjon. Dette funnet støttes av privacy calculus-teorien, som sier at folk avveier nytteverdien av å gi fra seg personlig informasjon opp mot risikoen eller kostnadene ved å gi fra seg denne typen informasjon. Annonsørene bør være klar over at mange er negative til reklamen de får, også på Facebook, og at dette vil redusere effekten av reklamen. Videre bør annonsørene tilstrebe å utnytte tilgjengelige brukerdata fra Facebook til å gjøre sin reklame mer nyttig og relevant for dem som mottar den. Det betyr at de i større grad bør differensiere reklamebudskapene på Facebook mot ulike målgrupper, og derfor ikke bruke Facebook til massemarkedsføring hvor annonsøren har samme budskap til alle. For å utnytte potensialet i Facebook må annonsørene sørge for at de har dyp kundeinnsikt basert på grundige analyser, slik at de bedre kan utnytte de data om brukerne som er tilgjengelige på Facebook.
Programmatiske reklamekjøp
Authors: Haus Eirik
Published: October 2023

De siste par årene har vist en utrolig vekst i kjøp av programmatisk reklame i Norge. Teknologien som ligger bak denne utviklingen, er i stadig utvikling, og teknologien og verdikjedene vi i dag observerer, vil mest sannsynlig ta en helt annen form et par år frem i tiden. De antatte fordelene ved denne formen for reklameplassering er blant annet evnen til å segmentere ned på individnivå, større fleksibilitet og dynamikk for annonsørene og kostnadsbesparelser forbundet med reklamekostnader. Men hvor effektiv er egentlig denne «nye» formen for markedsføring? Er programmatiske reklamekjøp «vinneroppskriften» for annonsørene i fremtiden, eller er teknologien og utnyttelsen av datamengdene innholdsleverandørene i dag besitter, en suboptimal ressurs med begrensede effekter?
Individuelle priser i dagligvaremarkedet
Authors: Foros Øystein , Kind Hans Jarle , Steen Frode
Published: October 2023

Bedrifter har fått større mulighet til å samle informasjon om hver enkelt kunde. I dagligvaremarkedet samler kjedene informasjon om hvor og hva vi handler. NorgesGruppen og Coop har i mange år hatt rabattprogrammer hvor de samler inn detaljert informasjon. I januar 2017 kom Rema 1000 med sin Æ. Den kundespesifikke informasjonen som dagligvarekjedene samler inn, kan benyttes til å skreddersy så vel produkter som priser. I prinsippet gir dette muligheter for individuelle priser – perfekt prisdiskriminering. De fleste med økonomiutdannelse tenker tilbake til et introduksjonskurs i mikroøkonomi når man snakker om perfekt prisdiskriminering. Ved å sette pris lik maksimal betalingsvilje (reservasjonspris) for hvert enkelt individ, går hele det potensielle konsumentsoverskuddet til selgeren. Det som ofte blir glemt, eller kanskje ikke en gang nevnes, er at dette bygger på en kritisk forutsetning: at selgeren er monopolist. Når det er konkurranse, kan individuell prising føre til et kraftig fall i profitten siden det fører til konkurranse kunde for kunde. Det er et betimelig spørsmål om dagligvarekjedene vil ha insentiver til å benytte seg av individbasert prising når det kan slå så negativt ut på bunnlinjen. Svaret er ja – det vil kunne oppstå en fangens dilemma-situasjon som gjør at kjedene fristes til å benytte individbasert prising selv om de taper på det.
Omnikanal varehandel
Authors: Fredriksen Jan Ivar , Sørebø Øystein
Published: October 2023

Internett med bruk av PC, nettbrett, smarttelefoner og smartklokker har endret både vilkår og virkemidler for salg og kommunikasjon innen detaljhandelen. Handelens virksomheter benytter flere kanaler og medier og etablerer fortløpende nettbutikker, digitale kundeaviser, egne sider på sosiale medier som Facebook, Instagram, Pinterest og Twitter samt er til stede på YouTube og gjennom ulike apper. Digitale løsninger har endret premissene for hvordan man etablerer konkurransefortrinn gjennom lønnsom formidling av varer og tjenester. Formidlingen skjer i et marked der tradisjonelle og digitale salgskanaler, kommunikasjonskanaler og medier eksisterer side om side, og hvor søkelyset derfor er på etableringen av omnikanal varehandel. Med dette virkelighetsbildet som utgangspunkt er målet med artikkelen å belyse omnikanal varehandel. Artikkelen foretar en litteraturgjennomgang med basis i empiriske studier av omnikanal handel med utgangspunkt i henholdsvis omnikanal konsumentatferd og omnikanale bedrifter. Gjennom å betrakte artikkelens strategiske utvalg av 26 handelskjeder fra ulike detaljistbransjer gis eksempler på eksisterende løsninger. Her presenteres den første av artikkelens to konseptuelle modeller. Omnikanalleveransen illustrerer samspillet eksisterende og nye kunder har med aktuelle kanaler og medier for kommunikasjon og salg samt med varen og/eller tjenesten og eventuelt med bedriftens personale. Hvordan detaljhandelsbedrifter og -kjeder kan benytte ulike kombinasjoner av digitale og tradisjonelle salgskanaler, kommunikasjonskanaler og medier, beskrives og oppsummeres gjennom Omnikanalmatrisen, en konseptuell modell som kan benyttes som verktøy av ledere med ambisjoner om å utvikle en omnikanalstrategi. Avslutningsvis evalueres tre utvalgte handelskjeder for å kunne si noe om i hvilken grad de har etablert omnikanal handel. I diskusjon og konklusjon oppsummeres studiens bidrag, og helt avslutningsvis behandles og diskuteres den potensielle strategiske verdien av å operere med omnikanal handel.
«De måske egnede»
Authors: Jevnaker Birgit Helene , Asting Cecilie
Published: October 2023

Siviløkonomenes utdanning er sterkt knyttet til opplæring i teori, analytiske ferdigheter og forståelse innen økonomi og administrasjon. Studiet er attraktivt, og mange av kandidatene får etter hvert lederjobber eller posisjoner der de gir faglige råd til ledere. Siviløkonomer får tidlig i studiet basisopplæring i ledelse og organisasjon, men er de dermed godt rustet for fremtidig ledelse? Artikkelen identifiserer tre mulige problematiske forhold for de fremtidige kandidatene, «de måske egnede». Mange vil, kan og tør bli ledere. Tidligere studier viser at dette fagområdet er grunnleggende utfordrende og forutsetter teoretisk, praktisk og etisk refleksjon. Likevel undervises det til unge studenter i hovedsak i store klasserom. Vår daglige kontakt med studenter i én handelshøyskolekontekst tyder på at avstanden mellom teori og praksis fortsatt kan oppfattes som stor. Med andre ord er det usikkert hvordan mulighetene til å kunne forstå og øve på ledelsesrelevante aktiviteter i deres læring håndteres.
Artikkelen går videre nærmere inn på disse utfordringene for fremtidig siviløkonomutdanning. Vi tar utgangspunkt i at arbeids- og næringsliv er i omfattende transformasjon. Dette stiller nye og økte krav til fagene i ledelse og organisasjon som vi bare delvis kan forutse. Gjennom eksempler på hvordan ulike relevante parter – utdanningsinstitusjoner, studenter og noen fremvoksende, innovasjonsaktive tredjeparter – ser på fremtidige læringsbehov, avdekker artikkelen noen samstemte og usamstemte forventninger til fremtidig utdanning på fagområdet. Materialet vi trekker på, signaliserer at både arbeidsgivere og studenter ser teamarbeid som et viktig kompetanseområde. Artikkelen konkluderer med at samarbeid mellom aktørene kan bringe frem noen viktige aspekter ved fremtidig utdanning – ikke bare i læringens form, men i dens fremtidige innhold og premisser.
Kunstig intelligens og lederens nye jobb
Authors: Kolbjørnsrud Vegard
Published: October 2023

Kunstig intelligens (Artificial Intelligence, AI), IT-applikasjoner som kan sanse, forstå, handle og lære, forventes å få stor innvirkning på alle deler av arbeidslivet, også for ledere på alle nivåer. Denne studien fokuserer på hvordan kunstig intelligens kommer til å påvirke lederes jobb, og hvordan ledere og virksomheter kan forberede seg. Den er basert på en spørreundersøkelse blant 1770 ledere i 14 land og intervjuer med 37 toppledere med ansvar for digitalisering. Vi finner at ledere bruker over halvparten av tiden sin på administrative oppgaver som intelligente maskiner kan gjøre for dem i fremtiden. Etter hvert som administrative rutineoppgaver automatiseres, blir oppgaver som krever dømmekraft, kreativitet og sosial kompetanse, stadig viktigere. Intelligente systemer vil spille en viktig rolle her også, men da som støtte, korrektiv og sparringpartner. Vi finner signifikante variasjoner i holdninger og forventninger til AI på tvers av ledernivåer og geografi, noe som kan få betydelige implikasjoner for hvordan virksomheter kan og bør ta i bruk slike teknologier. Nordiske ledere er blant de mest skeptiske til å ta i bruk og stole på kunstig intelligens. Implikasjonene oppsummeres i fem konkrete råd til ledere og virksomheter.
Bruk av digitale kontrollteknologier og ivaretakelse av personvern i arbeidsforhold
Authors: Bråten Mona
Published: October 2023

Den teknologiske utviklingen gjør det mulig å samle inn stadig større menger opplysninger om når, hvor og hvordan arbeidsoppgaver utføres. Arbeidsgivers bruk av digitaliserte kontroll- og styringssystemer er underlagt regler både i arbeidsmiljøloven og personopplysningsloven med forskrift. Fra 2018 innføres nye personvernregler, da EUs forordning for personvern implementeres i norsk lov. Dette vil også få konsekvenser for virksomhetenes bruk av kontrolltiltak rettet mot ansatte. Personvern i arbeidsforhold handler i stor grad om hvilke rutiner arbeidsgiver har for bruk, oppbevaring og lagring av personopplysninger. På bakgrunn av en undersøkelse blant norske arbeidsgivere i fire bransjer drøftes personvernets vilkår i arbeidsforhold med dagens regler. Svar på disse spørsmålene vil også gi en pekepinn på hvordan norske virksomheter vil tilpasse seg de nye personvernreglene ved bruk av digitale kontroll- og styringssystemer.
Bruk kompetansen din når du tar samfunnsansvar!
Authors: Varlid Vebjørn , Moen Kristine , Lervik-Olsen Line
Published: October 2023

Samfunnsansvar (CSR) har etter hvert blitt sett på som en hygienefaktor (Herzberg, 1959) i norsk næringsliv. Alle gjør det. Noen med en klar strategi, andre uten. Men kan samsvar mellom selskapets kjernekompetanse og valg av CSR-aktivitet bety noe for hvilken tillit man oppnår hos kundene?
Etter finanskrisen har en ny form for samfunnsansvar sett dagens lys. Perspektivet omtales som skaping av delte verdier (CSV) og er basert på å øke effektiviteten i CSR-aktivitetene gjennom å forankre dem i selskapets kjernekompetanse (Porter & Kramer, 2006).
I denne undersøkelsen viderefører vi CSV-konseptet og ser på ser hvilke effekter det har på kundenes tillit til selskaper, hvordan kundene opplever selskapets kompetanse, velvilje og integritet. Vi sammenligner effekten av samfunnsansvar på kundens tillit til selskapet ved lav og høy grad av samsvar mellom samfunnsaktivitet og selskapets kjernekompetanse.
Resultatene viser at høy grad av samsvar mellom samfunnsaktivitet og kompetanse har positiv effekt på kundenes oppfatning av selskapets velvilje og integritet, men ingen effekt på hvordan kundene vurderer selskapets kjernekompetanse. Når samsvaret mellom aktivitet og kjernekompetanse er lavere, er effekten på kundenes vurdering av selskapets kompetanse negativ. Funnene har implikasjoner for ledere når det gjelder hvilke prioriteringer som bør gjøres for å bygge tillit gjennom å ta samfunnsansvar. Riktige aktiviteter er viktig for å øke kundenes tillit til selskapet. Økt tillit blant kundene fører til økt lojalitet og positiv omtale av selskapet, hvilket til slutt påvirker selskapets lønnsomhet.
De gode hjelperne
Authors: Clausen Tommy Høyvarde , Alsos Gry Agnete , Breivik-Meyer Marit
Published: October 2023

I denne artikkelen ser vi på betydningen av entreprenørielle økosystem (EØ) for gründerbedrifter tilknyttet inkubator. EØ er et nytt teoretisk perspektiv på samspillet mellom gründerbedrifter og andre aktører på et sted. Gjennom en studie av nye bedrifter tilknyttet inkubatorer viser vi at inkubator er én av flere aktører som bidrar til utviklingen av gründerbedriftene. Studien viser også at inkubator hjelper gründerbedrifter med å komme i kontakt med andre aktører, og at dette i seg selv kan være en viktig effekt av å være tilknyttet en inkubator. Gründerbedrifter som har kontakt med ulike gode hjelpere, opplever også at disse bidragene i stor grad utfyller hverandre. Det kan dermed være van­skelig å anslå hvilken effekt en inkubator isolert sett har for gründerbedriftens utvikling. Effekten er både direkte, gjennom inkubatorens bidrag, og indirekte ved at inkubatoren bidrar til å koble gründere aktivt med andre aktører som også kan bidra positivt til gründerbedriftens utvikling. Et EØ-perspektiv vrir betydningen av å se på inkubatoren som en enkeltstående aktør til å studere hvilken rolle og funksjon inkubatoren har i det omkring­liggende økosystemet.
Er coworking space et godt tilbud for gründere?
Authors: Mauseth Iselin Kristine , Alsos Gry Agnete
Published: October 2023

Coworking spaces har vokst frem som et tilbud til gründere på siden av det offentlige tilbudet, og antallet coworking spaces i Norge øker raskt. Coworking spaces er kontorlokaler hvor gründere, selvstendig næringsdrivende, frilansere og andre kan leie kontorplasser, og sammen skaper medlemmene et arbeidsfellesskap. Denne kvalitative studien omhandler gründere som er tilknyttet et coworking space. Formålet er å bidra til mer kunnskap om dette fenomenet. Et coworking space tilbyr gründere fysiske kontorlokaler og arrangerer varierte kurs og seminarer tilpasset gründeres behov. Studiet viser at involveringen i et coworking space i stor grad kan forenkle ressursanskaffelser for gründere i oppstartsfasen, forutsatt at gründeren engasjerer seg i fellesskapet, og ikke bare bruker det som kontorplass. Det er særlig nettverket som skapes, som er kilde til ulike ressurser for gründerne som engasjerer seg i fellesskapet.
Skaleringsforhandlinger
Authors: Erikson Truls
Published: October 2023

Hva er det beste samhandlingsmønsteret i skaleringssamspillet med «krevende andre» når fremtiden er uforutsigbar? Velger du å forankre dine anliggender i en serie med krav og betingelser, eller velger du en mykere og mer fleksibel tilnærming? I denne studien skal vi se nærmere på hvordan virksomhetsledere forhandler med krevende investorer med ønske om rask vekst. Utgangspunktet er et datamateriale fra 57 venturekapitalfinansierte vekstbedrifter i Norge. Når «krevende» vekstkapital når frem til velkvalifiserte bedrifter, ligger det meste til rette for slik vekst. Vi ser fra dette datamaterialet at integrasjonsforhandlinger bidrar til å styrke forhandlingsresultatet for lederteamet, mens fordelingsforhandlinger bidrar til å forverre dette resultatet.
Nøkkelord: kunnskapsbedrifter, forhandlinger, finansiering, investeringer, vekst, skalering
Regnskapsreguleringen i Norge
Authors: Hanstad Per
Published: October 2023

Norsk regnskapsregulering befinner seg for tiden i et vakuum. Regnskapslovutvalget har gjennom to delutredninger lagt frem et godt og gjennomarbeidet forslag til ny regnskapslov – den siste så langt tilbake som i juni 2016. Finansdepartementet har så langt kun fulgt opp noen få av forslagene i konkrete lovendringer, og det er høyst usikkert hva som skjer videre, og når det eventuelt skjer.
Norsk Regnskapsstiftelse har siden 2013 arbeidet med en ny norsk regnskapsstandard som bygger på den internasjonale standarden IFRS for SME. Dette arbeidet er nå lagt på is i påvente av en avklaring av hva som skjer videre med regnskapsloven. De gjeldende regnskapsstandardene har, på grunn av arbeidet med en ny standard for øvrige foretak, heller ikke blitt oppdatert de siste årene.
Det er derfor på høy tid at Finansdepartementet avklarer hva de har tenkt å gjøre med den fremtidige regnskapsreguleringen i Norge.
Ingenting er så praktisk som en god teori – gjelder det også spillteori?
Authors: Pedersen Pål Andreas
Published: October 2023

Sammendrag
Spillteori anvendes i dag bredt innenfor samfunnsvitenskapene, ikke minst i økonomisk-administrative fag. Ved å ta utgangspunkt i noen relativt enkle spill, vises det i denne artikkelen hvordan strategisk tenkning, der aktørenes nytte er avhengig av hverandres handlinger, kan gi opphav til ulike likevekter og mulige utfall, avhengig av hvordan spillet faktisk spilles. Det argumenteres for at selv om spillteorien ofte gir et godt grunnlag for å beskrive, forklare og forstå generelle problem i økonomien, må den testes og anvendes empirisk for å vurderes og videreutvikles, og dermed kunne bli et enda bedre praktisk verktøy for økonomiske analyser.
Ledelse gjennom kommunikasjon
Authors: Farbrot Audun
Published: October 2023

Ledelsesteorier forteller lite om hva ledere kan gjøre for å få medarbeidere til å gjøre det de skal. God lederkommunikasjon kan være en del av løsningen. Ledelse kan bare utøves gjennom kommunikasjon. Uten kommunikasjon, ingen ledelse. Kommunikasjon er lederens viktigste ledelsesverktøy. Det er det ikke alle ledere som er seg tilstrekkelig bevisst.
Kommunikasjon er mer enn enveis formidling av overbevisende budskap. Kommunikasjon handler om «å gjøre felles», det er bare mulig gjennom toveis og flerveis kommunikasjon. Da må ledere lære seg å lytte, kunne ta imot innspill og revurdere sine oppfatninger. God lederkommunikasjon er et verktøy til å engasjere og motivere medarbeidere til å prestere sitt beste. God lederkommunikasjon er også nøkkelen til gode relasjoner mellom ledere og medarbeidere, et sunt ytringsklima, en tillitsbasert kultur og god internkommunikasjon.
Artikkelen presenterer også forslag til tolv konkrete råd for god lederkommunikasjon som kan være til inspirasjon for ledere som ønsker å utarbeide prinsipper for sin lederkommunikasjon.
Lederkommunikasjon: En nøkkel for medarbeiderengasjement
Authors: Bjugstad Therese , Berntzen Marthe , Wong Sut I
Published: October 2023

Medarbeideres engasjement på jobb ansees som en nøkkelfaktor for bedrifters ytelse og prestasjoner. Gallup-undersøkelser viser imidlertid at urovekkende få medarbeidere opplever aktivt engasjement i sitt arbeid (Crabtree, 2013). Medarbeiderengasjement påvirkes av lederes kommunikasjon, der ikke bare hva, men også hvordan ledere kommuniserer, spiller inn. Likevel mangler det empirisk forskning på forholdet mellom lederes kommunikasjonsferdigheter og medarbeiderengasjement samt hvilken rolle kommunikasjonstrening spiller i dette forholdet. Denne studien undersøker derfor hvordan kommunikasjonstrening for ledere kan relateres til lederes kommunikasjonsytelse og medarbeiderengasjement. Studien benytter data samlet inn i perioden 2013–2015 blant ansatte i DNB. Idenne perioden deltok 138 av selskapets ledere i et kommunikasjonstreningsprogram i regi av ZYNK Communication and Leadership AS. Resultatene fra undersøkelsen viste en sammenheng mellom kommunikasjonsytelse etter kommunikasjonstrening og nivået av medarbeiderengasjement blant ansatte. Dette indikerer at bedrifter kan dra nytte av å tilby sine ledere å utvikle sine kommunikasjonsferdigheter for økt medarbeiderengasjement.
Nøkkelord: lederkommunikasjon, lederutvikling, kommunikasjonstrening, medarbeiderengasjement
Hvordan sikre innovasjon ved å samarbeide med en konkurrent?
Authors: Nesse Synnøve
Published: October 2023

Samkonkurranse, at selskaper samarbeider og konkurrerer samtidig, er antatt å lede til innovasjon. Det er imidlertid et iboende paradoks at samarbeid for verdiskaping pågår samtidig med konkurranse om verdikapring ved samkonkurranse. Denne artikkelen ser på hvordan ledere håndterer mellommenneskelige spenninger knyttet til dette paradokset. Mens spenningene som oppstår kan true tillit mellom partene og hva man får til, kan ledelse spille en avgjørende rolle for hvordan man håndterer dette. Artikkelen bygger på intervju- og nettdata fra fire klynger innen finans, media, sjømat og undervannsteknologi. Funnene viser at de mellommenneskelige spenninger som kan oppstå ved samkonkurranse krever vedvarende fokus på tillit. Mens lederne som intervjues i hovedsak fokuserer på samarbeid fremfor konkurranse, taler funnene for at ledelse knyttet til «det paradoksale spenningspunktet» mellom samarbeid og konkurranse kan være av avgjørende betydning for å få til den tilliten som kreves mellom partene for å få til innovasjon sammen.
Ledelse som løvetann: kritiske perspektiver på ledelse i kontekst
Authors: Gjerde Susann
Published: October 2023

Kritiske ledelsesstudier utgjør en forholdsvis ny retning innen ledelsesforskningen. Navnet fungerer som et sekkebegrep på ledelsesstudier som har til felles at de belyser ubevisste, og gjerne problematiske, antagelser i ledelsesteoriene gjennom alternative perspektiver og ser på hvilke konsekvenser disse kan ha i praksis. Kritiske studier oppfordrer oss til å ta et skritt tilbake og utforske det man tar for gitt med nye øyne, blant annet gjennom å tolke egen tolkning. Denne artikkelen gir en introduksjon til kritiske ledelsesstudier: Hva det er, hvorfor denne retningen er viktig i framtidig ledelsesforskning og -praksis, og hvordan man kan innta en mer kritisk tilnærming til ledelse. Artikkelen bruker den populære ledelsesteorien om autentisk ledelse som case for å vise hvordan man kan oppdage feilaktige og problematiske grunnantagelser (slik som at autentiske ledere alltid handler konsistent og i tråd med egne verdier) og deres konsekvenser, for så å utfordre disse. Artikkelen bidrar til ledelsesteori og -praksis gjennom en oversikt over de viktigste problematiske antagelsene som kritiske studier utfordrer, og et kritisk dypdykk ned i én spesifikk teori som viser hvordan og hvorfor vi bør stoppe opp fra tid til annen og tenke gjennom våre antagelser omkring ledelse, uavhengig av om vi befinner oss i lederroller, er ansatte uten personalansvar, lederutviklere eller ledelsesforskere.
Norsk kalkulasjonspraksis – anno 2018
Authors: Berg Terje , Kringstad Morten , Olsen Tor-Eirik , Nornes Anja Brekke
Published: October 2023

Denne studien er motivert av både kritikken av tapte relevans (relevance lost-debatten) av tradisjonelle økonomiske styringsverktøy, og av at det har vært få studier av kalkulasjonspraksis i store norske industribedrifter siden studien til Bjørnenak (1994c). Resultatene viser at tradisjonelle økonomistyringsverktøy som bidrag- og selvkostkalkulasjon fortsatt har solid fotfeste i store norske industribedrifter. Den rapporterte andelen direkte kostnader har økt sammenlignet med tidligere studier, og andelen indirekte kostnader er i gjennomsnitt langt lavere enn for de direkte kostnadene. Disse resultatene kan virke overraskende i lys av kritikken av tapte relevans. Videre er bidragsmetoden fortsatt den dominerende. Siden en overveiende majoritet av bedriftene er ordreproduserende, synes prissetting basert på denne metoden å være foretrukket. I tillegg finner studien at bruken av kalkulatoriske kostnader er relativt utbredt.
Radikal endring og innovasjon
Authors: Stensaker­ Inger
Published: October 2023

Hvordan kan etablerte bedrifter fornye seg og utvikle radikalt nye forretningsmuligheter samtidig som de opprettholder og videreutvikler eksisterende forretning? Dette er et spørsmål mange bedrifter må forholde seg til. Strategifaget har lansert den tohendige løsningen som handler om at den etablerte bedriften etablerer en separat enhet innenfor virksomheten med mandat til å innovere. Bedrifter på tvers av bransjer har tatt i bruk løsningen, og det finnes en stor forskningslitteratur som dokumenterer selve løsningen og effekten av den. Mens eksisterende forskning tar for seg toppledelsens viktige rolle, vet vi mindre om de utfordringer og krav ledelsen i de nyetablerte enhetene møter. Med utgangspunkt i en pilotstudie av tre virksomheter i forskjellige bransjer tar vi et nytt blikk på den tohendige løsningen ved å studere ledelse i og av den nyetablerte enheten. Noen av utfordringene fra dette perspektivet handler om avhengigheter mellom den nye enheten og den etablerte organisasjonen. Vi ser nærmere på ulike typer avhengighet og hvordan enhetslederne håndterer dette, og drøfter funnene i lys av endringsteori.
Innovering og digitalisering uten flaks
Authors: Fjuk Annita , Andreassen Tor W.
Published: October 2023

De aller fleste innovasjoner eller nyetableringer lykkes ikke i markedet. Et verktøy for å bøte på dette er å kombinere Jobs-to-be-done (J2BD) med designtenkning (DT). Slik kan virksomheter bedre utnytte det digitale mulighetsrommet og dermed bli konkurransedyktige i en digital tidsalder.
Designtenkning og J2BD har samme målsetting om å forstå kundens problem og å tilrettelegge for gode kundeopplevelser – som er en forutsetning for kommersiell suksess.
Både J2BD og designtenkning innebærer å anvende etnografiske tilnærminger for å forstå de bakenforliggende årsakene til en kundes problem samt hvilken situasjon og hvilke omstendigheter som eksisterer. J2BD-teorien understreker betydningen av å utforme en tydelig og klar jobbspesifikasjon i innovasjonsprosessen. Dette krever en betydelig evne til å forstå hvilke(n) jobb(er) kunden ønsker utført når hun engasjerer en bedrift, et produkt eller en tjeneste til å gjøre en jobb for seg. Designtenkning på sin side understreker verdien av å utvikle og teste prototyper med henblikk på læring og kostnadsbesparelser: «fail faster, succeed sooner» eller «learn fast, fail early». En kombinasjon av J2BD og designtenkning som strategisk verktøy krever imidlertid en balanse mellom ulike forretningslogikker og at tilnærmingen blir tilstrekkelig institusjonalisert. Artikkelen gir eksempler på hvordan spørsmålene kan stilles, og synliggjør hvordan Telenor strategisk har brukt en kombinasjon av disse prosessene i sin innovasjonsaktivitet.
Merkesamfunn på Facebook
Authors: Fredriksen Jan Ivar , Sørebø Øystein , Launy Mads Andreas
Published: October 2023

Artikkelen omhandler verdien av merkesamfunn på Facebook, i hovedsak sett fra merkeeier sitt ståsted.1 Studien bidrar teoretisk til fagområdet med grunnleggende forståelse og praktiske retningslinjer for etablering og bruk av merkesamfunn på Facebook. Samtidig belyser den hvor komplekst sammensatt markedsføring i sosiale medier kan være. Begreper avklares, og relevant forskning på området gjennomgås. Gjennomgangen tar utgangspunkt i (1) motiver bak deltakelse i merkesamfunnet, (2) merkesamfunnets bidrag til verdiskaping, (3) merkevareledelse i merkevaresamfunnet, og (4) utvikling av tillit. Kilden til studiens primærdata er intervjuer med norske markedsførere i fire norske selskaper med omfattende erfaring fra etablering og drift av merkesamfunn. Informantenes erfaringer og oppfatninger presenteres under overskriftene: (1) Et suksessfullt merkesamfunn skapes, (2) Merkesamfunnet og bygging av merkeverdi, og (3) Merkesamfunnet og informasjon. Til slutt følger en diskusjon med konklusjoner der artikkelens teoretiske grunnlag og informantenes bidrag ses i sammenheng. Oppsummert kan en si at tydelige mål og strategier er avgjørende for suksess med merkesamfunn. Både kortsiktig og langsiktig oppfølging er avgjørende. Formålet bør være å bygge merkeverdi. Av mer operative forhold fremheves brukervennlighet, god dialog med kundene samt timing for publisering. Merkesamfunnet som fenomen og Facebook som medium gir en unik mulighet for spredning av informasjon. Merkeeier bør være bevisst sin mulighet til å aktualisere innhold med appell til både kunnskap og følelser. Endelig fremheves bedriftens troverdighet og evne til å bygge tillit gjennom sin åpenhet. Å etablere en transparensstrategi handler om å ha en klar oppfatning av hvordan virksomheten ønsker å eksponere seg.
Nytt konseptuelt rammeverk fra IASB
Authors: Kinserdal Hilde
Published: October 2023

I mars 2018 fastsatte IASB sitt nye konseptuelle rammeverk. Arbeidet har tatt 14år, og det har vært kontroversielt. Vesentlige endringer ble gjort av rammeverket helt mot slutten av prosjektet. Rammeverket til IASB startet ut som et samarbeidsprosjekt med FASB som en direkte konsekvens av de store regnskapsskandalene på begynnelsen av 2000-tallet. Et nytt rammeverk skulle medvirke til at slike skandaler ikke skulle skje igjen. Konseptuelle rammeverk er ment å være et sentralt element i reguleringen av regnskapspraksisen. Derfor må vi som produsenter av regnskap, som revisorer, som brukere og som akademikere bry oss om hva det er. Artikkelen viser, gjennom å bygge på nyere forskning, at det fremdeles er uklart hva et rammeverk i finansregnskap er. Det presenteres en alternativ måte å oppfatte et rammeverk på. Artikkelen avdekker problematiske sider ved utvikling av rammeverket til IASB og begrunner hvorfor disse kan ha sammenheng med at det ikke er en omforent oppfatning av hva et konseptuelt rammeverk er.
Individuell prestasjonsbasert belønning, motivasjon og prestasjoner
Authors: Kuvaas Bård
Published: October 2023

Det er i forskningsmessig sammenheng ikke mulig å si noe generelt og samtidig riktig om sammenhengen mellom belønninger og prestasjoner. Både teoretisk og empirisk er egenskaper ved ulike belønningsformer og arbeidsoppgavenes egenart helt avgjørende. Itillegg vil kontekstuelle forhold som ledelse og kultur spille en viktig rolle. Et spesielt viktig skille når det gjelder belønningsformer, er om de belønner individuelle eller kollektive prestasjoner eller resultater. Kollektive belønningsformer har vanligvis til hensikt å motivere til andre typer atferd og holdninger enn det individuelle belønningsformer har. Jeg vil derfor i denne artikkelen avgrense meg til individuell prestasjonsbasert belønning, og starter med å skille mellom tre ulike former som varierer med hensyn til teoretisk forventet incentiveffekt. Iden sammenhengen vil jeg også belyse hovedantagelser i ulike teorier om hvordan ulike grader av incentiveffekt kan påvirke motivasjon og derigjennom prestasjoner eller resultater. Deretter vil jeg analysere ulike metaanalyser og forklare funnene i disse opp mot ulike teorier, og vise hvorfor konklusjonene til Bragelien (2018) i en tidligere artikkel i Magma bør nyanseres og revurderes.
Hva er verdien av verdibevissthet?
Authors: Nygaard Jørn , Løvaas Beate Jelstad
Published: October 2023

Har lederes verdibevissthet betydning for innovasjon i organisasjoner? Verdiers betydning i arbeidslivet har fått økt oppmerksomhet den senere tid (Ladegård & Vabo, 2011; Meglino & Ravlin, 1998; Wennes & Busch, 2012). Ettersom verdier ligger til grunn for våre valg, beslutninger og handlinger (Aadland & Askeland, 2017), slik som innovative handlinger, fremstår verdibevissthet som vesentlig for ledere. Samtidig fremstår betydningen av verdibevissthet som et lite utforsket område. Denne empiriske studien undersøker derfor betydningen av lederes verdibevissthet for innovasjon i organisasjoner, ved å undersøke sammenhengen mellom lederes verdibevissthet og deres motivasjon, samt koblingen mellom motivasjon og innovasjon. I en spørreskjemaundersøkelse blant 110 førstelinjeledere i en kommersiell helseorganisasjon indikerer funnene en positiv sammenheng mellom verdibevissthet og indre motivasjon og en positiv korrelasjon mellom indre motivasjon og innovasjon. Ytre motivasjon, derimot, viser negative korrelasjoner og ikke signifikante funn. Vi drøfter resultatene og peker på ulike sider ved verdibevisst ledelse som mulige praktiske konsekvenser, både på individnivå så vel som organisasjonsnivå.
Tanker om prosjekter i et organisasjons- og ledelses­teoretisk perspektiv
Authors: Bjordal Sverre Nagell
Published: October 2023

Sentrale prosjektmiljøer har lenge påpekt mangelen på et teoretisk fundament for prosjektledelse. Med utgangspunkt i at management-teori kritiseres for en overdrevent kvantitativ innretning, peker herværende artikkel på at empirisk funderte organisasjons- og ledelsesfag har en praksisrelevant tilnærming til prosjektforståelse. Verdiskaping i prosjekt er en aktuell problemstilling som her belyses av strategisk ledelsesteori i tradisjonen fra Herbert Simon. Prosjekt presenteres som en verdiskapingsmetode ved avgrenset rasjonell problemløsning, som knyttes til Thompsons og Mintzbergs beskrivelser av prosjektbaserte virksomheter.
Du er ikke alene: Psykodrama kan hjelpe overgangen til høyere utdanning
Authors: Onarheim Benedicte Astor , Lofquist Eric Arne
Published: October 2023

Overgangen til studier i høyere utdanning, enten som ung eller voksen student, kan oppleves stressende og vanskelig og i verste fall medføre emosjonelle problemer og avslutning av studiet. Nye undersøkelser viser at mer enn 30prosent av studenter ved høyskoler og universiteter faller ut av studiet og er særlig sårbare det første året. Sosiale og økonomiske konsekvenser av dette for samfunnet har ført til et skjerpet søkelys på førsteårsstudenters erfaringer og alternative tilnærminger for å dempe denne trenden og faren for tidlig frafall. Internasjonalt har tradisjonelle strukturelle og psykologiske tiltak hatt minimal effekt i å redusere frafall det første året, og dagens muligheter for å skape sosiale nettverk dekker ikke sårbare studenters behov. Som en alternativ tilnærming fulgte dette aksjonsforskningsprosjektet en selvvalgt gruppe risikoutsatte førsteårsstudenter gjennom et ettårig prosjekt hvor psykodramateknikker ble brukt for å hjelpe studentene med å overleve det krevende første året. Vi fant at psykodramametoden signifikant reduserte det psykiske og emosjonelle stresset hos deltakende studenter, og at teknikkene som ble benyttet, fremmet mulighetene for deltakerne til å bearbeide sine utfordringer og evne til å takle forventninger og prestasjonskrav ved bruk av mestringsferdigheter. Enda mer overraskende fant vi at arbeid i grupper med bruk av psykodramateknikker skapte en følelse av å tilhøre et sosialt nettverk som ikke var tilgjengelig gjennom tradisjonelle sosiale nettverksaktiviteter. Den økonomiske innsatsen som skal til for å gjennomføre denne typen intervensjon, antas å være minimal i forhold til de betydelige kostnadene frafall medfører for studentene, deres familier og samfunnet for øvrig.
Kan en nordisk hotellkjede konkurrere mot internettgigantene?
Authors: Bygstad Bendik
Published: October 2023

Hotellkjeder (og andre aktører i reiselivet) utfordres av nettbaserte reisebyråer eller Online Travel Agencies (OTA-er) som booking.com og hotels.com. OTA-ene er blitt mellomledd mellom kunde og hotellkjede, og tar både en høy provisjon og bygger selv kunderelasjoner. Nordic Choice, som er den største skandinaviske kjeden, iverksatte i 2016 en motstrategi kalt eBerry. Som et heleid teknologiselskap hadde eBerry ansvar for all elektronisk distribusjon og Choices lojalitetsprogram, og konkurrerte i realtid mot OTA-ene. Resultatene var gode. Etter tre år var det klart at eBerry-satsingen hadde bremset OTA-enes andel av bookingen, og appen hadde knyttet kundene tettere til Choice. Kontraktene med den ene OTA-gruppen var reforhandlet, og vilkårene var generelt blitt mer gunstige for Choice. Samtidig var kostnadene en bekymring.
Fenomen som beskrives
Mange bransjer utfordres av nye aktører på internett som etablerer seg som mellomledd med svært gode tekniske løsninger. Denne casen handler om forholdet mellom hotellkjeder og Online Travel Agencies som booking.com og hotels.com.
Teoretisk forankring
Den teoretiske forankringen er digital strategi (Bharadwaj mfl., 2013), som vektlegger at de beste bedriftene ikke lenger har en IT-strategi (som støtter forretningsstrategien), men en digital forretningsstrategi kjennetegnet av endringer i omfang, endringshastighet og verdiskaping.
Informasjonsgrunnlag
Vi startet en casestudie i 2017 og har fulgt satsingen over tid, gjennom intervjuer, observasjoner og analyse av bookingdata.
Fysisk butikk: levende, død eller nytt liv?
Authors: Fredriksen Jan Ivar , Refvik Linda
Published: October 2023

Digital utvikling innenfor handelen har skapt behov for nye perspektiver, forretningsmodeller og løsninger. Kundens handlemønstre er i sterk endring. Kommunikasjon og salg skjer gjennom flere kanaler, med en miks av analoge og digitale løsninger. I dette perspektivet belyser artikkelen den fysiske butikken som arena for kommunikasjon og salg i nåtid og fremtid. Noen aktuelle teoretiske perspektiver med eksempler som presenteres, er digitalisering, digitale innfødte, tilgjengelighet, omnikanal handel 1, kundeinnsikt og -lojalitet, kombinasjoner med fysisk butikk og nettbutikk, showrom­konsepter og hybridbutikker samt noen digitale og analoge løsninger for fysisk butikk. En undersøkelse blant 23 digitale innfødte avdekker hvordan disse tenker fremtidens fysiske butikk. Fremtredende oppfatninger knytter seg til kryss- og omnikanale løsninger med fysisk butikk som en del av en helhet. Muligheter for kostnadsbesparelser gjennom hybridbutikker eller rene showromkonsepter påpekes også som avgjørende. I artikkelens avsluttende drøfting ses kundeopplevelsen i sammenheng med grad av digitalisering med utgangspunkt i fire kombinasjoner: Servicemesterens drøm, Fordums tider og selgers marked, Digital optimist og Digitalisert velbehag. Klarhet i konsept og tilpasninger til både den voksende gruppen digitale innfødte, og den fremdeles betydelige gruppen digitale etter­nølere, er nødvendig. Tilgjengelighet av varer og tjenester må ses i nytt perspektiv, da dette er i ferd med å bli netthandelens største konkurransefortrinn. Sømløse komb­inasjoner mellom kanaler og medier utvikler seg fra å være et konkurransefortrinn til å bli nødvendig for overlevelse på sikt. Den fysiske butikken må satse på kundevennlige og lønnsomme kombinasjoner mellom analoge og digitale løsninger.
Digitalisering i norsk finansbransje
Authors: Strønen Fred H. , Rønning Vilde Holtar , Breunig Karl Joachim
Published: October 2023

Digitalisering og dereguleringer har ført til et stort innovasjonspress i finanssektoren. Nye aktører har kommet til, og eksisterende selskaper prøver å finne nye kilder til konkurransefortrinn. Vi har tatt for oss markedet for mobilbetaling for å forstå området der digitalisering og konkurranseendringer blir satt på spissen. Vi har anvendt et rammeverk for å forstå dynamiske kapabiliteter som analytisk linse for å av­dekke hva aktørene gjør for å skape konkurranse­fortrinn. Vi finner blant annet i denne studien at innovasjon, evnen til å skape nettverk og evnen til å både konkurrere og samarbeide er nødvendig for å håndtere endringene som digitalisering og økt konkurranse­press medfører.